|  |
| --- |
| **Efesiërs Reeks 2: Ef. 1:3-14****“Prys die grote God vir sy wonderlike genade!”**Andries Burger. GK Pinetown, 11 Feb. 2018  |

In een sin van 220 woorde som Paulus die Here se verlossingsplan volledig op – ja, in die oorspronklike is v.3-14 net een láng sin. Dit het natuurlik invoegsels en bysinne, maar mens moet al jou varkies bymekaarhou om te verstaan wat jy lees.

Die OAV van 1933 het dit darem in twee sinne vertaal, dis darem Afrikaans, maar dit help nie baie nie.

My Oupa was al oor die 80 toe hy die NAV van 1983 se 14 sinne lees en vir my sê dat dit die naaste is wat hy ooit gekom het om Paulus te verstaan.

Maar, iets is tog verlore in die proses want al is hierdie vertaling meer verstaanbaar, mis dit nou weer van die diepte en interafhanklikheid van die dele.

Die fout wat ons dan baie keer maak is om so hard te probeer om alles presies te verstaan, dat ons die impak van die boodskap in ons geloofslewe kan mis.

Jy kan bv. so oor die uitverkiesing dink en redeneer, dat jy die wonder en die troos daarvan kan mis.

Ek hoop dat ons dit vanoggend nie sal doen nie – maar dat ons juis die wonder sal raaksien en ervaar.

Dat ons soos Paulus verwonderd en in vervoering sal wees oor die grote God se wonderlike genade!

Die hele gedeelte is ŉ lofprysing aan God – Paulus loof en prys God en hy roep elke gelowige op om dieselfde te doen.

<Skyfie>

Hy begin in v. 3 met die verklaring en oproep dat al die lof aan God aan God die Vader behoort vir al die seëninge wat Hy ons gee in Christus;

weer in v. 6 roep hy ons op om God te loof en prys vir die wonderlike genade wat Hy vir ons vry en verniet gee deur Christus;

in v. 12 netso dat ons God se grootheid moet prys omdat ons saam onder Christus se heerskappy gekom het;

in v. 14 eindig die sin soos hy begin het, dat ons God se grootheid moet prys omdat ons deur die Heilige Gees gewaarborg word dat ons nog meer sal ontvang – die volkome verlossing.

<af>

As ons verstaan of besinning van hierdie gedeelte ons by enige ander plek bring as by lofprysing tot God, dan het ons dit verkeerd verstaan.

Laat ek dit op ŉ ander manier ook sê – in v. 3 loof Paulus God en hy roep ons op om dit ook te doen. Daarna gee hy die redes waarom ons God moet loof en prys. As ons nou die redes bestudeer en dit reg verstaan dan sal dit ons ook by lofprysing bring.

Kyk hoe sit hy dit uiteen. In v. 3 loof hy die Vader van ons Here Jesus Christus en hy roep ons op om dit ook te doen. Hy gee dadelik die rede daarvoor, want God het ons in Christus “geseën met alle geestelike seëninge in die hemel” (OAV). Dat God ons ook fisies seën word nie uitgesluit nie, maar Paulus se fokus hier is veral op die geestelike.

En dan sê hy watter seëninge hy van praat.

<Skyfie>

v. 4 dat God ons gekies het *om heilige en onberispelik* voor Hom te wees;

v. 5 dat Hy ons bestem het *om sy kinders te wees* deur Jesus Christus, dit beteken Hy het dit so bepaal en so laat gebeur;

 v. 7 dat ons *oortredinge (ons sonde) vergewe is* deur Christus se bloed v. 7;

v. 9 dat Hy ons laat verstaan hoedat Hy alles en almal onder Christus se heerskappy bring;

v. 11 dat ons *deel word van God se volk*, almal wat die blye boodskap van Jesus Christus glo;

v.13 dat die Heilige Gees ons *beseël as God se eiendom*, dit is om die egtheid of die waarheid te bewys dat ons aan God behoort;

v.14 dat die Heilige Gees ons *waarborg is dat ons alles sal kry wat God belowe het*, dat ons *volkome verlos sal word*. Ons is verlos, maar totdat Jesus weer kom beleef ons dit nog nie heeltemal nie, eendag sal ons dit volkome ontvang.

<Af>

Dis gŉ wonder dat Paulus oorborrel van verwondering nie!

Hoe kan ons anders as om verwonderd te staan hieroor? Hoe kan ons anders as om God hiervoor te loof en te prys?!

Om soos Dawid in Ps. 103:2 uit te roep, *“Loof die Here, o my siel, en vergeet geeneen van sy weldade nie!”*

En nou kan mens elkeen van hierdie redes ondersoek. Ek wil vandag nie te diep op elkeen ingaan nie, maar die oorhoofse storielyn neem.

Kom ons neem dit in die tydslyn soos wat Paulus dit uiteensit.

 In die verlede – uitverkies.

 Die Hede – verlossing.

 Die toekoms - erfenis

Onthou heel eerste vir wie Paulus hierdie brief skryf. En dan bedoel ek nie die gemeente van Efese sowat 60 jaar na Christus se geboorte nie.

In v. 1 adresseer hy die brief aan die heiliges, die mense wat aan God behoort en dat in Christus Jesus glo.

Hierdie verduideliking van waarom ons God loof en prys sal nie sin maak vir iemand wat nog nie glo nie.

 Maar as jy glo, dan laat dit jou in diepe dankbaarheid oorborrel van lofprysing.

**1. Loof God die Vader omdat Hy jou uitgekies het:**

<Skyfie>

v. 4 Voordat Hy die wêreld geskep het, het Hy jou al uitgekies om heilig en onberispelik voor Hom te wees,

 v. 5 Hy het jou bestem om sy kind te wees seur Jesus Christus.

<af>

Ja, dit beteken dat Hy geweet het dat alle mense, ook ek en jy wat glo, sal sondig en dat Hy ons sonde sal moet straf. Dat die helse straf van sy ewige verwerping die enigste is wat ons verdien.

Maar in sy “liefde” (v.5) en “wonderlike genade” (v.6), het Hy jy gekies wat glo.

Waarvoor? Om heilige en onberispelik voor Hom te wees (v.4).

Kyk mooi in jou Bybel wat staan daar:

v.4 “uitverkies **om** heilig en onberispelik te wees”.

Daar staan nie “omdat” nie. Hy het jou nie gekies omdat Hy in sy alwetendheid vooruitgesien het dat jy sal glo nie, of dat jy soos sy kind sal probeer leef nie.

Hy kies jou **om** dit te word.

Trouens om jou so te laat word deur sy Seun –

Hy kies jou en bestem jou om om in Christus se kind te word.

 Bestem is om dit te bepaal en te laat gebeur.

Ons sukkel so baie met ons selfbeeld as gelowiges.

Party dink te veel van ons self – en dit is sonde. God leer ons moes om nederig te wees, om onsself te verloën.

Maar baie meer van ons het so ŉ lae selfbeeld van ons geloof, dat ons die volle vreugde van verlossing kan mis.

Dink jy soms (of gereeld) dat jy nie goed genoeg is om God se kind te kan wees nie? Dat jy te veel stoei en struikel teen sonde in jou lewe en daarom nie te seker is van verlossing nie?

Baie, ook party van ons dink ons moet iets doen as bydrae om kind van God te wees, om sy seën te ontvang, om die ewige heerlikheid te verwag.

Ons sukkel so om ŉ lewe van volheid en geluk te ken, want ons oortuiging dat ons God se kinders is maar skraps.

Glo jy dat die Heilige Gees die waarheid getuig?

Glo jy dat die Bybel, en daarom ook hierdie brief, God se Woord is

 wat Hy deur Christus se gestuurde apostel laat opteken het?

 Aanvaar jy dat hierdie ŉ boodskap van God is aan jou wat glo in Christus

Aanvaar dan wat daar staan!

Moenie die duiwel of die wêreld se ongelowige skeptici of selfs jou eie menslike gedagtes vatkans gee om jou te laat twyfel nie!

God het jou gekies nog voordat Hy die wêreld gemaak het.

Hy het bepaal dat jy sy kind sal word deur Christus wat jou heilig en onberispelik voor Hom maak!

As jy seker is dat jy glo dat die Bybel die waarheid is, dan kan jy mos seker wees van wat daar staan?

 Dan ís jy God se kind! Dan ís jy uitverkies en dan léwe jy soos sy kind.

En as jy nog struikel om so te lewe? Glo Jesus se eie woorde in Joh. 10:29, *“Dié wat die Vader vir My gegee het, is die belangrikste van almal, en niemand sal hulle uit die hand van die Vader ruk nie.”*

As God jou nie uitgekies het nie, sou jy soos derduisende ander niks met Hom te doen wou gehad het nie.

Maar elkeen wat glo kan en behoort seker wees van jou ewige uitverkiesing. Is dit nie wonderlik nie? **Loof God die Vader vir jou uitverkiesing!**

**2. Loof God omdat Hy jou in Jesus Christus verlos.**

<Skyfie>

v. 5 Deur Jesus Christus word ons kinders van God;

v. 7 Hy verlos ons en vergewe al ons sonde en oortredinge deur die bloed van sy Seun;

v. 10 Hy verenig alles in die hemel en op die aarde onder een hoof, Christus ons Here;

 v. 11, 13 Deur Christus word ons deel van God se volk

<Af>

Die Vader voer sy uitverkiesingsplan uit deur sy Seun, ons Here Jesus Christus.

Hy het gekies om sy Seun aan die kruis te verwerp sodat Hy ons kan aanneem as sy kinders.

 Ons word so deel van God se volk en ons kry deel aan al sy beloftes.

Glo jy dit getuienis in die Bybel van Christus se koms, sy lyding en oorwinning?

En dat Hy dit vir jou, ja vir jou bedoel het?

In Hom sien ons hoe God sy raadsplan uitvoer.

Ons wonder nie soos die profete en die gelowiges in die Ou Testament nie – God het in Christus sy geheimenis bekend gemaak.

In die Nuwe Testament leer die Here ons hoe Hy alles onder Jesus se heerskappy bring.

 Ja ook die duiwels en die ongelowiges sal erken dat Hy die Here is (Kol 2:10,11).

In Christus is ons reeds “heilige en onberispelik” (v.4) voor God.

Jesus se volkome geregtigheid word op ons rekening geskryf, nadat Hy ons rekening van sondedood met sy bloed betaal het.

Omdat ons in Christus heilig en onberispelik is, daarom en net daarom, kan ons nou in God se teenwoordigheid kom; hoef ons nie bang te wees nie en is Hy ons Abba, of Pappa Vader. Geen skeiding meer nie, geen vrees nie.

 Hy het ons op ons naam geroep en ons is syne deur Jesus Christus. (Jes. 43:1)

 **Loof God vir jou verlossing deur Christus!**

**3. Loof God omdat Hy jou deur die Heilige Gees waarmerk en waarborg**

<Skyfie>

v 13 Die Heilige Gees beseël ons as God se eiendom,

v. 14 Die Heilige Gees is die waarborg dat ons ons alles wat God beloof het sal ontvang, volkome verlossing.

<Af>

Het jy ŉ waarmerk wat bevestig dat jy ŉ kind van God is, dat jy deel van sy volk is?

Ja, gelowiges het so ŉ waarmerk, of seël.

Die eerste seël of waarmerk is die doop. Vir kinders die belofte dat die Here hulle as sy eiendom wil hê, vir volwasse gelowiges die seël dat jy in Christus reeds sy eiendom is – al was jou doop lank tevore. Die kinderdoop wys juis daarop dat jy, as kindjie niks bygedra het om sy eiendom te word nie.

Maar die Heilige Gees gee ook ŉ waarmerk wat sigbaar word in jou lewe vir jouself en ander om te kan sien.

God gee dit deur ons gewillig en bekwaam te maak om te lewe soos sy kinders (Fil 2:13).

Wanneer ons wil lewe soos God se kinders,

as ons lewe soos God wil,

as ons stry teen die sonde en

as ons opreg berou het en bekeer wanneer ons sondig –

dan sien jy die waarheid van ŉ lewende geloof.

As jy die vrug van die Heilige Gees in jou lewe sien, dan is dit as’t ware die Heilige Gees wat Homself in jou lewe afdruk as ŉ seël, as ŉ waarmerk dat God jou in Christus deur die Heilige Gees sy kind gemaak het.

 Hy bevestig jou kindskap in jou hart en in jou lewe.

 Hy is gee jou die seël, waarmerk dat jy aan God behoort. (v.13)

Die Heilige Gees is ook jou waarborg dat alles wat God belowe het waar sal word.

Dat elkeen die wat glo saam met Christus in die heerlikheid van sy Koninkryk sal wees.

Met die Heilige Gees as waarborg kan jy by vandag sy gestoei en gespartel verby kyk; kan jy soos Abraham die vervulling van God se beloftes in die verte sien kom en seker kan wees dat jy dit sal ontvang – want God gee jou die Heilige Gees as waarborg.

Het jy Hom as waarborg? Ja, wanneer jy in Christus glo dan het jy die Heilige Gees, want niemand kan in God glo sonder die werk van sy Gees in jou nie. (Joh. 6:44, 65, 14:6)

**Loof God omdat Hy jou deur sy Heilige Gees ŉ waarborg gee van jou erfenis!**

Net een ding bly nou oor.

Jy moet hierdie wonderlike genade van God nie net ken en daarvan weet nie, jy moet die glo.

 Jy moet die toe-eien.

 Dink mooi – is dit waar vir jou?

Gewoonlik sê ek “Amen” aan die einde van die preek en dit beteken twee dinge:

Ek sê dit as deel van die preek om te bevestig dat hierdie verkondiging “waar en seker” is omdat dit uit die Woord van God kom;

en ek sê dit namens die gemeente wat die verkondiging as waar en seker vir hulleself aanvaar.

Vandag wil ek elkeen wat glo in Christus vra om die woorde wat ek op die bord gaan wys hardop saam met my te sê:

Ek wys dit eers sodat jy mooi daaroor nadink voordat ons dit sê.

<Skyfie>

STILGEBED (dan hardop sê)

Ja, ek wil ook die Here loof met alles wat in my is,

want Hy het my uitgekies,

en Hy het my deur Christus verlos,

en Hy waarmerk my met sy Heilige Gees wat ook my volkome verlossing waarborg.

Prys die Here!

Amen

<Af>